[bookmark: _n36tq7sanbyh]პროექტის სახელწოდება: „ენა დედაა ერისა“
ხანგრძლივობა: 2 აკადემიური გაკვეთილი (2 x 45 წთ)სამიზნე აუდიტორია: 1-6 კლასი
პროექტის მიზნები:
· მოსწავლეებმა გაიაზრონ დედა ენის, როგორც ეროვნული საუნჯის, ფასი და მნიშვნელობა.
· ზღაპრისა და ანიმაციის დახმარებით დაინახონ იაკობ გოგებაშვილის თავდადება.
· გაეცნონ 1978 წლის 14 აპრილის ისტორიულ გამარჯვებას და გაიგონ, რატომ ვზეიმობთ ამ დღეს.
რესურსები:
· ანიმაცია ზღაპარზე „იაკობი და მზისფერი ია“.
· პრეზენტაციები („წიგნი, რომელმაც ლაპარაკი გვასწავლა“ და „დედა ენის ჯადოსნური სამყარო“).
· ფერადი ქაღალდები, მაკრატელი, წებო, ფანქრები/ფლომასტერები, დიდი ფორმატის (ვატმანის) ქაღალდი ერთობლივი პოსტერისთვის.
[bookmark: _jjxhjk4rk68r]გაკვეთილი I: წიგნი, რომელმაც ლაპარაკი გვასწავლა
1. ანიმაციის ჩვენება და ემოციური შესავალი (10 წუთი)
· აქტივობა: მასწავლებელი გაკვეთილს იწყებს ანიმაციის („იაკობი და მზისფერი ია“) ჩვენებით. ბავშვები ანიმაციიდან იგებენ, რომ იაკობი 12 წელი ეძებდა იმ ჯადოსნურ სიტყვას, რომელიც ბავშვებისთვის ცოდნისკენ გადადგმული პირველი ნაბიჯი იქნებოდა, სანამ ტყის პირას მზისფერმა იამ არ შთააგონა „აი ია“.
· საუბარი: მასწავლებელი ეკითხება ბავშვებს: როგორ ფიქრობთ, რატომ დაარქვა იაკობმა თავის წიგნს „დედა ენა“ და არა უბრალოდ „ქართული ენა“? (სავარაუდო პასუხი - რადგან ენა ისევე გვიყვარს და გვზრდის, როგორც დედა).
2. პრეზენტაცია: იაკობის თავდადება (15 წუთი)
· მასწავლებელი იყენებს მე-2 პრეზენტაციის სლაიდებს და უყვება ბავშვებს იაკობ გოგებაშვილის განუზომელ ღვაწლზე.
· ცეცხლში დანთებული წარსული: მასწავლებელი უყვება (და აჩვენებს შესაბამის სლაიდს), თუ როგორ უსამართლოდ გააგდეს იაკობი სასწავლებლიდან, თუმცა მან უკან დასახევი გზა მოიჭრა – ბუხარში დაწვა თავისი დიპლომები და საბუთები, რათა მთელი ცხოვრება მხოლოდ ქართველი ბავშვებისთვის წიგნების შექმნისთვის მიეძღვნა.
· მოსწავლეები იგებენ, რომ იაკობ გოგებაშვილი იმდენად ზრუნავდა წიგნის უნაკლობაზე, რომ წიგნში დაშვებული თითოეული შეცდომის მპოვნელს ჯილდოდ ერთ შაურს უხდიდა.
3. შემოქმედებითი აქტივობა: „ჩემი საყვარელი სიტყვა“ (20 წუთი)
· ანიმაციით შთაგონებული 1-3 კლასელები ფერად ქაღალდებზე ხატავენ ან ჭრიან მზისფერ იებს და თითოეულ იაზე წერენ მათთვის ყველაზე საყვარელ, თბილ ქართულ სიტყვას (მაგალითად: დედა, მზე, საქართველო, სიყვარული, მშვიდობა).
· 4-6 კლასელები ფერად ბარათებზე წერენ 1-2 წინადადებიან მადლობას იაკობ გოგებაშვილის მიმართ, იმისთვის, რომ მან შექმნა წიგნი, რომლითაც ყველამ წერა-კითხვა ისწავლა. ბარათებს ინახავენ მეორე გაკვეთილისთვის.
[bookmark: _qazs3sof35ik]გაკვეთილი II: 14 აპრილი – დღე, როცა სიტყვამ გაიმარჯვა
1. პრეზენტაცია: 14 აპრილის გმირული ისტორია (15 წუთი)
· მასწავლებელი გაკვეთილს იწყებს 1-ლი პრეზენტაციის სლაიდებით, სადაც 1978 წლის მოვლენებია ასახული.
· ამბავი ენის გადარჩენაზე: მასწავლებელი ბავშვებისთვის გასაგები ენით ჰყვება 1978 წლის 14 აპრილის ისტორიას: წარმოიდგინეთ დრო, როცა უცხო ქვეყნის (საბჭოთა კავშირის) მმართველებმა გადაწყვიტეს, რომ საქართველოში მთავარი ენა ქართული აღარ უნდა ყოფილიყო.
· როგორ მოიქცა ხალხი? ათიათასობით ახალგაზრდა, სტუდენტი და რიგითი მოქალაქე გამოვიდა რუსთაველის გამზირზე . მათ იარაღი არ ჰქონდათ, მათი ფარი მხოლოდ ენის სიყვარული იყო. ხალხის ერთიანობამ აიძულა ხელისუფლება უკან დაეხია და ქართული ენა გადარჩა.
· სწორედ ამიტომ, 14 აპრილი ჩვენთვის უბრალოდ თარიღი კი არა, გამარჯვების, ერთიანობისა და დედაენის დღეა.
2. ეროვნული საუნჯის დაფასება (10 წუთი)
· მასწავლებელი აჩვენებს „დედა ენის“ ძეგლისა და დედაენის ბაღის სლაიდს უხსნის ბავშვებს, რომ ქართველმა ერმა ამ საოცარ წიგნს მადლიერების ნიშნად ძეგლი დაუდგა.
· მოსწავლეები იგებენ, რომ „დედაენის“ მეთოდს არამატერიალური კულტურული მემკვიდრეობის ძეგლის სტატუსი აქვს.
3. ერთობლივი აქტივობა: „ჩვენი დედა ენის მონუმენტი“ (20 წუთი)
· კლასის ცენტრში, დაფაზე ან კედელზე, მასწავლებელს წინასწარ აქვს გაკრული დიდი პოსტერი (ვატმანი), რომელზეც დახატულია დიდი გაშლილი წიგნი ან „დედა ენის“ ძეგლის კონტური.
· ბავშვები რიგრიგობით გამოდიან და წინა გაკვეთილზე შექმნილ თავიანთ „საყვარელ სიტყვებიან იებსა“ (1-3 კლასელები) და „მადლობის ბარათებს“ (4-6 კლასელები) ამ პოსტერზე აწებებენ.
· იქმნება ულამაზესი, საერთო „დედა ენის ბაღი/ძეგლი“.
· გაკვეთილი (და პროექტი) სრულდება პრეზენტაციის ბოლო სლაიდით „გილოცავთ დედა ენის დღეს“და ერთობლივი ფოტოს გადაღებით საკუთარი ხელით შექმნილ პოსტერთან.
· შეუძლია მასწავლებელს გადასცეს სერტიფიკატები -  დედა ენის მცველის საპატიო სიგელები

საშინაო დავალება: „წერილი იაკობს“

